1. Din il-ġimgħa għaddiet fid-dell tal-Kunsill Ġenerali tal-Partit. Kunsill barra mis-soltu. Wieħed li ġie msejjaħ apposta biex jiġi ndirizzat x'qiegħed jiġri fix-xenarju politiku. Il-poplu waqaf jisma'. Waqaf jara dak li kien għaddej ġewwa ħdanna. Għal dawk li ħasbu li konna ser nitilfu l-kurrent, il-kalma u r-raġuni, il-jum tal-Ħadd wera preċiż il-kontra. Tul dawn l-aħħar snin urejna bil-provi li l-problemi tal-pajjiż iridu jiġu ikkonfrontati bil-għaqal, anke jekk jidhru jew ikunu viċin li ma jistgħux jiġu solvuti. Fl-aħħar mill-aħħar, il-politika hija parti mill-ħajja. 2. Il-ħajja hija mimlija tibdiliet. Mimlija b'sitwazzjonijiet li jinbidlu l-ħin kollu. Kull siegħa tal-ġurnata ġġib magħha differenzi. Illum ferm u ferm iktar minn qatt qabel b'dinja li qegħda bl-iktar mod ċar tiċkien. Tonqos fid-dimensjoni għax l-informazzjoni ddur malajr. Iddur b'dak li jkun qiegħed iseħħ u li ser inevitabbilment jolqtok. Jekk pajjiż 'il bgħid minna għaddej minn mumenti iebsa fl-ekonomija tiegħu dan inevitabbilment ser, b'xi mod, jolqotna hawn ukoll. Il-kumplessità tal-problemi u intoppi li għandna x'naffrontaw bħala bnedmin u bħala politiċi hija kompletament differenti minn dik li kellna fil-passat. 3. Anzi, hemm lezzjoni li ħarġet ċara u tonda f'dawn l-aħħar erba' snin ta' kriżi ekonomika: dik li tgħid li kull jum huwa għal rasu. Jum mexjin tajjeb, l-għada l-istorja tinbidel. L-Ewropa, il-pajjiżi l-oħra tad-dinja għarfu kemm is-sitwazzjoni saret fluwida u l-permanenza li kien hemm qabel illum tnaqqset sew. Dak li konna norbtu fuqu, dak li kien meħud bħala pedestal indistruttibli, illum m'għadux. Qisu l-istorja trid tinkiteb mill-ġdid. Il-kotba tal-ekonomija jinħasbu mill-qiegħ u t-teoriji kollha, l-akkademja li kellna, taru kollha mar-riħ. Min qiegħed jaħdem fil-politika, fil-preżent jaf li dan qiegħed iseħħ u jrid jinkwadra ruħu għalih. Jaf li jrid ikun ippreparat għal bidla kontinwa. 4. Dan hu li ilu jmexxina f'dawn ix-xhur. L-abbiltà li nifhmu dak li għaddej sabiex nimmodifikaw dak li qed nibnu biex inkunu kontinwament ippreparati. Meta wieħed iqis dak li għadda u għadu għaddej minnu pajjiżna jifhem iktar u iktar li mhux faċli xejn. Il-poplu, fid-dar tiegħu, mhux dejjem jifhem dan. Iktar u iktar meta hemm għaddej messaġġ żbaljat li dak li għaddejja minnu l-ekonomija, l-ewwel hija kaġun ta' xi deċiżjonijiet żbaljati tagħna, u t-tieni li tista' tissolva b'nies differenti. Il-verità hija dijametikament il-kontra. Il-pajjiż għaddej jaffronta problemi li ma twieldux hawn, iżda barra minn xtutna. Però hemm bżonn ferm u ferm iktar spjegazzjoni ċara u diretta mal-pajjiż, biex kulħadd jifhem x'verament qiegħed jiġri u x'qiegħed isir biex l-impatt jiġi kuntrastat. 5. Għalhekk il-Kunsill Ġenerali tal-Partit ħa importanza ferm ikbar mis-soltu. Fih deher il-kuntrast bejn dak li għaddej fuq dawn il-gżejjer u dak li għaddej f'pajjiżi oħra. Kull poplu jrid jaffronta tiegħu, però kif jagħmel dan, ikollu effett fuq il-ġirien tiegħu. Il-Prim Ministru affronta l-kumplessità tal-pożizzjoni, b'għaqal u b'intelliġenza. Ma ħarabx mill-konsegwenzi u anqas ma pprova jaħbihom. Jaf li min m'għandux grazzja magħna ser jipprova jdawwar ħaġa f'oħra, però dan ma jfissirx li ma jridx jagħmel dak li huwa doveruż li jsir. Ma kienx hemm ħafna xi tgħid fuq dan. Ladarba t-tmexxija tiegħu ġiet kontestata, kellu bilfors jesiġi mill-Partit li jerġa' jqiegħed lilu nnifsu għall-vot u l-approvazzjoni tal-kunsilliera li ħatruh. 6. Hemm min ipprova jċekken dan, biss il-pajjiż qiegħed jifhem li huwa neċessarju. Kemm dan qed jasal għand il-poplu hija ħaġ'oħra. Dak dmirna lkoll, biex nibqgħu nfehmu. Neċessarju għal partit li ġieb id-demokrazija taħdem u li jemmen li hija valur. Valur li fiha metodu ċar, mhux żbaljat, li bih irridu naħdmu biex toħroġ fil-beraħ il-verità. M'hemmx dubju li din hija kumplikazzjoni oħra ma' dak li qed naffrontaw. Biss, ħadd ma jista' jipprevedi dak li ġej għalina. Jista' biss jersaq lejn il-problema u jikkonfrontaha bir-raġuni. Dan hu li ilu jwettaq dan il-bniedem, Lawrence Gonzi. Dan hu li, għal min jafu, ser jibqa' jagħmel. Qiegħed lilu nnifsu għas-servizz tal-pajjiż u hekk ser ikompli jagħmel. Jikkonfronta l-kumplikazzjonijiet u, fl-istess ħin, ikompli jassigura l-istabilità.
Għall-istabilità u l-ġustizzja soċjali